इंदौर की पिच को दी थी खराब रेटिंग, अब इसे बदला; यहां हुआ था भारत-ऑस्ट्रेलिया तीसरा टेस्ट
India Vs Australia (IND VS AUS) Indore Holkar Stadium Test Match; भारत और ऑस्ट्रेलिया के बीच बॉर्डर-गावस्कर ट्रॉफी का तीसरा टेस्ट मैच इंदौर के होलकर स्टेडियम में खेला गया था। यह मैच तीसरे दिन ही खत्म हो गया था।
भारत और ऑस्ट्रेलिया के बीच बॉर्डर-गावस्कर ट्रॉफी का तीसरा टेस्ट मैच इंदौर के होलकर स्टेडियम में खेला गया था। यह मैच तीसरे दिन ही खत्म हो गया था। इसके बाद इंटरनेशनल क्रिकेट काउंसिल (ICC) ने स्टेडियम की पिच को 'Poor' यानी खराब रेटिंग दी थी। भारतीय क्रिकेट बोर्ड (BCCI) ने इस फैसले के खिलाफ ICC से अपील की थी। अब ICC ने पिच की रेटिंग बदल दी है।
ICC ने होलकर स्टेडियम की पिच की रेटिंग 'खराब' से बदलकर 'Below Average' यानी 'औसत से कम' कर दिया है। होलकर स्टेडियम को ICC ने तीन डिमेरिट पॉइंट्स दिए थे। तीन डिमेरिट पॉइंट की जगह अब ग्राउंड को सिर्फ एक डिमेरिट पॉइंट मिला है। टेस्ट मैच के फुटेज की समीक्षा ICC के अपील पैनल द्वारा की गई, जिसमें ICC के जनरल मैनेजर वसीम खान और ICC मेन्स क्रिकेट कमेटी के सदस्य शामिल थे।
एक साल के लिए बैन लगने का था खतरा
मैच रेफरी क्रिस ब्रॉड ने तीसरे टेस्ट के बाद अपनी रिपोर्ट में लिखा था कि पिच पहले दिन से उखड़ने लगी और लगातार खराब होती चली गई। उन्होंने पिच को खराब रेटिंग दी थी। साथ ही होलकर स्टेडियम को 3 डिमेरिट पॉइंट दिए गए थे। अगर 5 साल के अंदर किसी स्टेडियम को 5 डिमेरिट पॉइंट्स मिलते हैं तो उस स्टेडियम को एक साल के लिए इंटरनेशनल क्रिकेट की मेजबानी से बैन कर दिया जाता है।
मैच में 31 विकेट गिरे
भारत और ऑस्ट्रेलिया के बीच इंदौर में खेला गया टेस्ट मैच 7 सेशन में ही खत्म हो गया था। मैच अगर पूरे पांच दिन तक चलता है तो इसमें 15 सेशन होते हैं। मुकाबले में 31 विकेट गिरे, जिनमें से 26 स्पिनर्स ने लिए थे। इसके बाद ICC ने स्टेडियम की पिच को 'पुअर' रेटिंग दी थी। इस टेस्ट में ऑस्ट्रेलिया ने स्टीव स्मिथ की कप्तानी में भारत को हराया था। हालांकि, भारत चार मैचों की टेस्ट सीरीज 2-1 से जीत लिया।
PCB की अपील भी ICC ने मानी थी
पाकिस्तान क्रिकेट बोर्ड (PCB) ने पिछले साल इंग्लैंड के खिलाफ पहले टेस्ट के लिए रावलपिंडी की पिच को दी गई 'औसत से कम' रेटिंग के खिलाफ अपील की थी। इसमें पाकिस्तान की अपील स्वीकार कर रेटिंग सुधारी गई थी।
नागपुर, दिल्ली को भी मिली थी एवरेज रेटिंग
ICC के मैच रेफरी द्वारा हर इंटरनेशनल क्रिकेट मैच के बाद पिच और स्टेडियम को रेटिंग दी जाती है। 6 पॉइंट की यह रेटिंग मैदान की पिच और आउटफील्ड को लेकर होती है। इनमें वेरी गुड, गुड, एवरेज, बिलो एवरेज, पुअर और अनफिट कैटेगरी होती हैं। एवरेज रेटिंग तक पिच खेलने लायक होती है, लेकिन उससे नीचे रेटिंग मिलने पर स्टेडियम को डिमेरिट पॉइंट्स मिलते हैं। नागपुर और दिल्ली में भी टेस्ट मैच तीसरे दिन ही खत्म हो गया था, लेकिन उन दोनों स्टेडियम को ICC ने एवरेज रेटिंग दी थी और वहां की पिच को खेलने लायक बताया था।